## El Consell col·labora amb la Universitat de Miguel Hernández en programes d'avaluació de les polítiques públiques per a la recuperació econòmica i social

*** L'objectiu és millorar l'eficàcia i l'eficiència de les polítiques públiques per a promoure la recuperació de la Comunitat Valenciana
* La Generalitat aporta 30.000 euros a la UMH**

El Consell ha aprovat el conveni de col·laboració entre Presidència de la Generalitat i la Universitat Miguel Hernández d'Elx (UMH) per a l'anàlisi i l'impuls de programes d'avaluació de les polítiques públiques durant l'exercici 2023.

L'objectiu és dur a terme activitats d'investigació orientades al disseny, l'anàlisi i l'avaluació de les polítiques públiques, com a ferramenta per a millorar l'eficàcia i l'eficiència de la gestió pública, així com facilitar la presa de decisions basades en l'evidència, especialment en les polítiques dirigides a la recuperació econòmica i social de la Comunitat Valenciana.

D'esta manera, a través d'este conveni, la Generalitat destina 30.000 euros a la Universitat Miguel Hernández per a elaborar investigacions d'avaluació de projectes encaminats a la recuperació econòmica i social de la Comunitat Valenciana, amb una atenció especial a captar fons europeus en procediments competitius i a generar efectes significatius sobre l'activitat i l'ocupació.

Així mateix, es desenvoluparan programes divulgatius relacionats amb l'avaluació de polítiques públiques a fi de facilitar les bases per a prioritzar o reorientar els recursos públics cap a mesures de recuperació econòmica i social.

Fecha: 28/11/2023